C 214/92
FI
Euroopan unionin virallinen lehti
16.6.2023
Keskiviikko 18. tammikuuta 2023
Ihmisoikeuksia ja demokratiaa koskeviin maailmanlaajuisiin haasteisiin vastaaminen Vastaus covid-19-pandemiaan ja siitä elpyminen
53. on erittäin huolestunut covid-19-pandemian pitkän aikavälin kielteisistä vaikutuksista sekä demokratian yleiseen tilaan että ihmisoikeuksiin maailmanlaajuisesti; korostaa suhteetonta kielteistä vaikutusta haavoittuvimmassa asemassa oleviin ryhmiin, joihin kuuluvat naiset, lapset, vammaiset, tietyistä kroonisista sairauksista kärsivät ihmiset, iäkkäät, lesbot, homot, biseksuaalit, transihmiset, intersukupuoliset ja queerit (lhbtiq-henkilöt), köyhyydessä elävät, etnisiin, vakaumuk­ sellisiin ja uskonnollisiin vähemmistöihin kuuluvat, pakolaiset ja maahantulijat sekä vankilassa tai säilöön otettuina olevat; on lisäksi huolissaan viiveistä ja esteistä terveyspalveluihin pääsyssä ja tästä aiheutuvasta tahattomien raskauksien, seksuaalisen ja sukupuolistuneen väkivallan, vaarallisten aborttien sekä äitien ja vastasyntyneiden kuolemien lisääntymisestä; pitää valitettavana, että covid-19-pandemian torjuntatoimenpiteitä käytetään verukkeena perheenjäsenten tai asianajajien säilöönottotiloihin kohdistuvien vierailujen epäämiselle ja säilöönotettujen oikeuksien loukkaamiselle; antaa tunnustusta roolista, joka ihmisoikeuksien puolustajilla ja toimittajilla on ollut, kun he joskus jopa henkensä vaarantaen ovat raportoineet ihmisoikeusloukkauksista tai yrittäneet estää niitä pandemian aikana;
54.
palauttaa mieleen, että mahdollisimman hyvästä terveydentilasta nauttiminen ja terveydenhuoltopalvelujen yleinen saatavuus kuuluvat erotuksetta jokaisen ihmisen perusoikeuksiin; kehottaa unionia ja sen jäsenvaltioita tukemaan näiden oikeuksien puolustamista erityisesti maissa ja alueilla, joissa terveydenhuoltopalveluja on niukimmin, ja kehottaa maita ottamaan edistysaskeleita terveydenhuoltopalvelujen saatavuuden parantamiseksi; katsoo, että unionin pitäisi rahoittaa edelleen covid-19-rokotteen kehittämistä ja maailmanlaajuista tarjontaa sekä valistamaan rokotusten hyödyistä ja lisäämään rokotusten saatavuutta, käytettävyyttä ja kohtuuhintaisuutta rokotteilla ehkäistävissä olevien tautien välttämiseksi;
55. toteaa jälleen, että henkilökohtainen vapaus, kokoontumisvapaus, mielipiteenvapaus sekä uskonnon, vakaumuksen ja ilmaisun vapaus ovat demokratian kulmakiviä; on erittäin huolissaan siitä, että erityisesti autoritaariset hallinnot käyttävät yhä enemmän joukkovalvontateknologioita rajoittaakseen näitä vapauksia, ja toteaa, että käyttö on lisääntynyt entisestään covid-19-pandemian ehkäisemiseen tähtäävien toimenpiteiden varjolla; vaatii kieltämään ehdottomasti ja tehokkaasti joukkovalvontateknologian myynnin; kehottaa reagoimaan painokkaammin disinformaation ja salaliittoteorioiden laajamittaiseen soluttamiseen digitaalialalle ja toteaa, että sitä harjoittavat suurelta osin mutta eivät yksinomaan autoritaariset hallinnot ja valtioista riippumattomat toimijat;
Naisten oikeudet, naisten vaikutusmahdollisuuksien lisääminen ja sukupuolten tasa-arvo
56. tuomitsee sen, ettei sukupuolten tasa-arvoa ole vielä saavutettu yhdessäkään maailman maassa; korostaa, että kaikkialla maailmassa esiintyy edelleen sukupuolistunutta väkivaltaa ja intersektionaalista syrjintää; korostaa, että naiset ja tytöt ovat yhä väkivaltaisten kriisien pääasiallisia uhreja, että seksuaalinen, sukupuolistunut ja lisääntymiseen liittyvä väkivalta on jatkunut monin paikoin eri puolilla maailmaa ja että sitä on etenkin käytetty aseellisissa konflikteissa sota-aseena; korostaa, että naispuoliset ihmisoikeuksien puolustajat, aktivistit, toimittajat ja asianajajat ovat erityisesti olleet väkivallan kohteena, ja verkossa tapahtuva häirintä ja pelottelu sekä jatkuvat uhkailut ja iskut heitä kohtaan ovat lisääntyneet nopeasti;
57. tuo voimakkaasti esiin huolensa sukupuolistuneen väkivallan ja kotiväkivallan kasvusta ja pitää valitettavana seksuaali- ja lisääntymisterveyden ja -oikeuksien taantumista sekä kehittyvissä että kehittyneissä maissa; kehottaa unionia ja sen jäsenvaltioita tukemaan täysimääräisesti naisten oikeutta ruumiilliseen koskemattomuuteen, ihmisarvoon ja itsenäiseen päätöksentekoon ja torjumaan tehokkaasti sukupuolistunutta väkivaltaa ja kotiväkivaltaa; kiinnittää huomiota siihen, että unionin ponnisteluista huolimatta naiset ovat edelleen vähemmistönä johtotehtävissä ja ansaitsevat miehiä vähemmän samoissa tehtävissä ja toimissa, ja heidän osaamistaan ja taitojaan aliarvioidaan tai vähätellään heidän sukupuolensa vuoksi;
58. kehottaa unionia ja sen kansainvälisiä kumppaneita lujittamaan pyrkimyksiään varmistaa, että naisten, tyttöjen ja haavoittuvassa asemassa olevien ryhmien ihmisoikeuksia kunnioitetaan täysimääräisesti, ja takaamaan yhtäläiset mahdollisuudet kaikille; kehottaa poistamaan koko maailmasta lait ja käytännöt, joilla estetään naisia käyttämästä oikeuksiaan ja erityisesti oikeutta koulutukseen, työhön sekä poliittiseen ja julkiseen päätöksentekoon osallistumiseen; pitää valitettavana tilanteita, joissa naisilta ja kotitalouksilta, joissa perheen pää on nainen, evätään humanitaarisen avun ja keskeisten palvelujen saanti erityisesti humanitaarisilla kriisialueilla, koska kansalliset ja paikalliset viranomaiset vaativat, että kyseisiä palveluja tarjoavat naispuoliset työntekijät, mutta rajoittavat samalla naisten pääsyä työhön; kehottaa valtioita ratifioimaan Istanbulin yleissopimuksen ja panemaan sen täytäntöön, jos ne eivät ole sitä vielä tehneet;